**MINTYS APIE PARAGIUS.**

**IŠDIDI RAMYBĖ**

Čia taip gera ir ramu. Čia kaip namuose – o aplink išdidi ramybė. Išdidumu dvelkia iš visur – gal buvusiu, gal esamu, o gal ir būsimu... O ir kas bepasakys kiek didybės čia buvo, o ir kas žinos, kiek dar bus.

Po parko liepomis taip saugu, ramu ir gera – išdidžios jos, laimingos. Net ir lazdynai čia kitokie, tvirti, gražūs. Ne veltui rašytojoms vardu tapo. Einu taip parko taku ir lieku viena pasaulyje – su savo mintimis, su savo žodžiais ir su savo diena. Kitų nėra ir nereikia, nes čia aš išdidi ir rami – čia aš saugi, čia saugo mane liepų kvapas ir lazdynų žaluma...

Einu parko taku – akmenukai po kojomis kalba, medžiai niūniuoja savo dainą, pasigirsta paukšteliai – sušnara kažkas... tikriausiai pelėdos – juk jei ne jos, nebūtų ir Lazdynų Pelėdos...

Einu ir suprantu – kurti ir rašyti čia esant reikėjo – laiminga tai vieta, nes čia būnant tampu visai kitokia – tokia lengva ir skaidri kad atrodo pakilsiu ir nuskrisiu kartu su gervių klyksmu, kad lengvai sklandysiu virš medžių viršūnių...

Veda takas ramus per parką ir atveda prie akmeninio stalo – toks tvirtas ir stiprus, matęs buvusią didybę, matęs rašančią plunksną, girdėjęs daug įdomių istorijų ir pasakojimų ir kviečia stalas prisėsti ir rašyti – rašyti savo istoriją, dalintis žodžiais ir mintimis...

Gyvas stalas ir dabar – būna, nušvinta žvakių liepsnelėmis, būna šviečia akys vaikų, būna vakarai gražiausių žodžių skambesy – nepamirštas, nors ir apsamanojęs, paliestas rašančios rankos...

O dar tie vakarai – kai saulė leidžiasi, kai tampa širdyje ramu, ramu – nutyla liepos, takas užsimerkia ir rymo, tiktai stalas atrodo, kad jis ramybę saugo – o išdidus, nes tvirtas, nes iš akmens...

O kai takas išveda į palaukė – apstulbstu nuo garso, nuo bičių dūzgesio – ir joms čia gerai, ir jos čia saugios, laimingos renka nektarą, dirba savo didįjį vasaros darbą, ruošia mums visiems saldu gyvenimą...

O kiemas dvaro – sužavi iki širdies gelmių – žiedų įvairove ir grožis, spalvos ir kvapai kviečia tapti dailininku – kaip buvęs šeimininkas – ir tapyti savo gyvenimo paveikslus...

Lemtinga tai vieta kūrybai – todėl ir renkasi, buriasi – talentingiausi žmonės, rodo savo sukurtus spektaklius, tapo paveikslus, kalbasi apie literatūrą ir menus, ir kviečia visus į savo būtį, nes čia kitaip negali būti – nes čia laisva kūryba...

(o ryto grožis – nupraustas rasos – kviečia basomis per taką pasileisti – saulės pasitikti, liepų džiaugsmu pasidžiaugti ir gal būt pelėdą – bent vieną pamatyti...)

Man ši vieta rami, didi – labai saugi po liepomis – kviečia tik savimi pabūti, dvasinės ramybės pasisemti ir kitiems dar padalinti, pamiršti pasaulio nerimą ir negandas – tapti tuo lengvu drugeliu, pakilti – kad ir nelabai aukštai - ir skristi, skristi – o gal ir saulę pasiekti...

Džiausiuosi ir dėkoju dangui ir likimui, kad nepaisant įvairių istorijos vingių ir dalybų vėjų – Lazdynų Pelėdos gimtinė – Paragių dvaras liko Akmenės kraštui ir jo žmonėms, kad turime vietą, kur gyva dar kūryba – vietą, kuri suteikia dvasiai ramybę – vietą kuri išdidi ir rami – laukų platybėje, kur dūzgia bitės ir kvepia liepos, o retkarčiais praskrenda pelėdos....

 Aurelija Gerulskienė

2017-05-10